b'\n_START_ARTICLE_\nLudwig Theodor Elze\n_START_SECTION_\n\xc5\xbdivljenje in delo\n_START_PARAGRAPH_\nZ o\xc4\x8detom, ki je bil pastor, se je preselil 1825 v Dessau, kjer je kon\xc4\x8dal ljudsko \xc5\xa1olo in gimnazijo (1842). \xc5\xa0tudiral je protestantsko teologijo v T\xc3\xbcbingenu (1842-1844) in Berlinu (1844-1845). Po kon\xc4\x8danem \xc5\xa1tudiju je prevzel mesto vzgojitelja pri sinu anhaltskega vojvode ter \xc5\xbeivel z gojencem v Italiji (1845-1847), v Manheimu (1847-1851) ter Zerbstu in Trstu (1851). V letih 1852\xe2\x88\x921865 je deloval v Ljubljani. Po odhodu iz Ljubljane je bil pastor v Meranu (1865-1868), v letih 1868\xe2\x80\x931869 je z \xc5\xbeeno potoval po \xc5\xa0vici, Nem\xc4\x8diji in Italiji, 1869 do 1891 bil pastor v Benetkah, kjer je ostal tudi po upokojitvi. Vsakoletne po\xc4\x8ditnice je izrabljal zlasti tudi za znanstvena potovanja._NEWLINE_Ko je deloval v Ljubljani, je bil prvi pastor obnovljene evangeli\xc4\x8danske cerkvene ob\xc4\x8dine. Prou\xc4\x8deval je zgodovino protestantske cerkve in \xc5\xa1ole na Kranjskem in v sosednjih de\xc5\xbeelah, zbiral gradivo po arhivih in knji\xc5\xbenicah v Ljubljani, Gradcu, Dunaju, Stuttgartu, T\xc3\xbcbingenu in Z\xc3\xbcrichu ter ga od 1861 sistemati\xc4\x8dno objavljal v Mittheilungen des historichen Vereines f\xc3\xbcr Krain, Bl\xc3\xa4tter aus Krain in v drugih publikacijah. Predvsem je odkrival in bibliografsko evenditiral slovenski protestantski tisk, pisal o delu njihovih avtorjev (Trubar, Bohori\xc4\x8d, Dalmatin) in raziskoval vpliv t\xc3\xbcbingenske univerze na razvoj protestantske misli v slovenskih pokrajinah. Prispeval je temeljne vire in je za\xc4\x8detnik novej\xc5\xa1ega raziskovanja slovenske in hrva\xc5\xa1ke reformacijske knji\xc5\xbeevnosti v 16. stoletju.'